  Виталий Пронин Алнаш ёросын печатлаське «Алнаш куара» газет. Таӵе нимын со потыны кутскиз 2001-тӥ арысен.  Л. Сурчакова Толшоре «Алнаш куаралы» 20 ар тырмиз. Пӧртэм вакытъёсыз вал газетлэн историяз. Куке-соку удмурт газет валтӥсь луыса потылӥз. Нош кыӵе ке аръёсы валтӥсез вал ӟуч газет. Соку удмуртаз мынӥзы ӟуч газетысь берыктэм материалъёс. Удмурт газетлэн аслаз шӧмыз туж ик ӧз шӧдӥськылы. 2000-тӥ аръёс троссэ воштӥзы. Газетэ печатланы кутскимы зэмос удмурт ужъёсты: кылбуръёсты, веросъёсты. Литературно-творческой кружоке ветлӥсьёслэн чуръёссы нимысьтыз бамын печатласькизы. Озьы ик удмурт ужрадъёслы но бадӟымгес саклык висъяны ӧдъямы. Редакциын 30 ар ӵоже ужатозям, ӝынызэ сӥзи удмурт газетэз поттонлы. Та вакытэ удмурт газет понна кыл кутэ Наталия Карпушина. Тиражмы сярысь ке, азьвыл аръёсын ӵошатыса, со усемын, но берло аръёсы огвыллем — 500 котырын — возиське.Йӧскалык печатьлэн нуналыз, мон сямен, туж кулэ, со анай кылын потӥсь газет-журналъёслы нимысьтыз саклык висъямез возьматэ. Малпасько, котькуд калыклэн одно ик луыны кулэ аслаз газет-журналэз. Мед быгатозы адямиос анай кылынызы лыдӟиськыны, вераськыны. Республикаын потӥсь газетъёс ёросысь газетъёслы визь-кенешен юртто. Потэ на вылэм удмурт газетмес чебер, буёло поттэммы. Оло сыӵе дыръёс вуозы ай.  Людмила Сурчакова, «Алнашский куара» газетлэн редакторезлэн воштӥсез  